Johannes Rydzek

Johannes Rydzek (s. 9. joulukuuta 1991 Oberstdorf) on saksalainen yhdistetyn hiihtäjä. Hän on olympiavoittaja ja seitsenkertainen maailmanmestari.
Ura.
Arvokilpailut.
Vancouverin olympialaisissa Rydzek otti Saksan viestijoukkueessa pronssia. Oslon MM-kilpailuissa 2011 hän voitti hopeaa suurmäen kilpailussa, oli normaalimäen kilpailussa neljäs ja oli mukana Saksan sekä normaalimäessä että suurmäessä hopeaa saavuttaneessa joukkueessa. Val di Fiemmen MM-kilpailuissa 2013 hän sijoittui suurmäen Gundersen-kilpailussa kymmenenneksi. Sotšin olympialaisissa 2014 hän sijoittui normaalimäen kilpailussa kuudenneksi, suurmäessä kahdeksanneksi ja saavutti joukkuekilpailussa hopeaa. Falunin MM-kilpailuissa 2015 hän voitti kultaa normaalimäen kilpailussa ja joukkuekilpailussa sekä sai hopeaa parisprintissä parinaan Eric Frenzel ja pronssia suurmäen kilpailussa. Lahden MM-kilpailuissa 2017 hän voitti kultaa sekä normaalimäen että suurmäen kilpailussa ja myös joukkuekilpailussa ja parisprinttikilpailussa. Näin ollen hän saavutti kaikissa yhdistetyn kilpailuissa kultaa. Pyeongchangin olympialaisissa 2018 hän saavutti kultaa suurmäen ja 10 kilometrin hiihdon kilpailussa sekä joukkuekilpailussa. Normaalimäen Gundersen-kilpailussa hän oli viides. Seefeldin MM-kilpailuissa 2019 hän voitti joukkuekilpailussa hopeaa ja sijoittui normaalimäen Gundersen-kilpailussa kahdeksanneksi ja suurmäen Gundersen-kilpailussa yhdeksänneksi.
Pekingin olympialaisissa 2022 Rydzek oli normaalimäen Gundersen-kilpailun selkeässä johdossa lähes koko hiihto-osuuden ajan yhdessä Itävallan Lukas Greidererin kanssa, mutta stadionin viimeisessä ylämäessä hän hyytyi ja Vinzenz Geiger, Jørgen Graabak sekä Johannes Lamparter tulivat hänestä ohi. Takasuoralla myös Greiderer ohitti hänet, jolloin Rydzek jäi lopulta mitalien ulkopuolelle viidenneksi. Suurmäen vastaavassa kilpailussa hän sijoittui 28:nneksi. Planican MM-kilpailuissa 2023 Rydzek saavutti hopeaa joukkuekilpailussa. Trondheimin MM-kilpailuissa 2025 hän sijoittui normaalimäen ja 7,5 kilometrin hiihto-osuuden Individual Compact -kilpailussa seitsemänneksi, Gundersen-kilpailussa 14:nneksi ja voitti kultaa joukkuekilpailussa.
Maailmancup.
Yhdistetyn maailmancupissa Rydzek kilpaili ensimmäisen kerran Kuusamossa 29. marraskuuta 2008, sijoittuen sijalle 15. Ensimmäisen osakilpailuvoittonsa hän saavutti Lahdessa maaliskuussa 2011. Maaliskuussa 2014 hän voitti kolme kilpailua peräkkäin Lahdessa, Trondheimissa ja Oslossa. Kaudella 2014–2015 hän voitti Kuusamon avausosakilpailun, kaudella 2015–2016 Kuopion kilpailun sekä kaudella 2016–2017 Kuusamon molemmat kilpailut, Ramsaun ja Chaux-Neuven ensimmäisen kilpailun, Seefeldin kaksi ensimmäistä kilpailua sekä Pyeongchangin molemmat kilpailut. Kaudella 2017–2018 hän voitti Kuusamon kolmannen kilpailun ja Lahden kilpailun. Kauden 2018–2019 ensimmäisen osakilpailuvoiton hän saavutti Val di Fiemmessä tammikuussa 2019. Kaudella 2024–2025 hän voitti Rukan toisen kilpailun. 
Lisäksi Rydzek on ollut toinen Schonachissa joulukuussa 2013, Seefeldissä tammikuussa 2014, Lahdessa ja Oslossa maaliskuussa 2015, Lillehammerissa joulukuussa 2016, kahdesti Val di Fiemmessä sekä kerran Chaux-Neuvessa ja Seefeldissä tammikuussa 2017, Trondheimissa maaliskuussa 2017, Val di Fiemmessä tammikuussa 2018, Klingenthalissa maaliskuussa 2018, Ramsaussa joulukuussa 2018 sekä Otepäässä ja Val di Fiemmessä tammikuussa 2019. Kolmanneksi hän on sijoittunut Ramsaussa joulukuussa 2010, Lahdessa maaliskuussa 2012, Klingenthalin sakkokierroskilpailussa tammikuussa 2013, Lahden molemmissa kilpailuissa tammikuussa 2017, Schonachissa maaliskuussa 2017, Kuusamossa marraskuussa 2017 ja 2018, Lillehammerissa joulukuussa 2018, Klingenthalissa 2019 ja Val di Fiemmessä tammikuussa 2022.
Maailmancupin kokonaispisteissä Rydzek oli toinen kausilla 2013–2014 ja 2016–2017, kolmas kaudella 2014–2015, neljäs kausilla 2017–2018 ja 2018–2019, viides kaudella 2015–2016, kuudes kaudella 2010–2011, kahdeksas kaudella 2023–2024 sekä yhdeksäs kausilla 2012–2013 ja 2024–2025.